b"\n_START_ARTICLE_\nFestival de Cinema de Giffoni\n_START_SECTION_\nHist\xc3\xb2ria\n_START_PARAGRAPH_\nEl Festival de Giffoni va n\xc3\xa9ixer el 1971, a partir d'una idea del director art\xc3\xadstic Claudio Gubitosi i d'un grup d'amics amants del cine que van escollir enfocar-lo al cine per a nens. Van crear aix\xc3\xad una organitzaci\xc3\xb3 sense \xc3\xa0nim de lucre, amb l'objectiu de promoure pel\xc2\xb7l\xc3\xadcules que pel seu llenguatge, estil, hist\xc3\xb2ria i tem\xc3\xa0tica, estan destinades a un p\xc3\xbablic jove i familiar. _NEWLINE_Durant la d\xc3\xa8cada de 1970 el festival es va obrir a la producci\xc3\xb3 cinematogr\xc3\xa0fica del nord d'Europa i la Uni\xc3\xb3 Sovi\xc3\xa8tica, fent arribar al seu \xc2\xabjurat en pantalons curts\xc2\xbb les faules russes o llargmetratges alemanys i escandinaus, comen\xc3\xa7ant a cridar l'atenci\xc3\xb3 i a despertar la curiositat de periodistes i productors._NEWLINE_A la d\xc3\xa8cada de 1980, Gubitosi, davant les produccions lleugeres i d'una qualitat poc destacable del moment, va appostar per despertar les \xc2\xabments pensants\xc2\xbb del seu p\xc3\xbablic, buscant per tot el m\xc3\xb3n pel\xc2\xb7l\xc3\xadcules que reflexessin \xc2\xabels desitjos, temors i somnis, l'angoixa i a for\xc3\xa7a d'una generaci\xc3\xb3 concebuda entre les cendres dels grans moviments culturas i socials dels seixants i els setanta\xc2\xbb. _NEWLINE_La d\xc3\xa8cada va acabar afirmant el festival internacionalment, amb la pres\xc3\xa8ncia de grans estrelles dle m\xc3\xb3n del cine, com Fran\xc3\xa7ois Truffaut (qui va arribar a afirmar que es tractava del \xc2\xabfestival m\xc3\xa9s necessari del m\xc3\xb3n\xc2\xbb), Robert De Niro, Sergio Leone, Michelangelo Antonioni o Alberto Sordi._NEWLINE_Durant la d\xc3\xa8cada de 1990 el Festival va cr\xc3\xa9ixer i es va dividir en tres categories: First Screen (de 9 a 12 anys), Free to Fly (de 12 a 14) i Finestra sul Cortile (15-19). El 1997 van posar en marxa els Movie Days, jornades suplement\xc3\xa0ries de cinema, animaci\xc3\xb3 i discussi\xc3\xb3 per escoles de diferents ciutats d'It\xc3\xa0lia que buscaven ampliar l'audi\xc3\xa8ncia, limitada for\xc3\xa7osament a les jornades del Festival. Tamb\xc3\xa9 es va posar la primera pedra de la Ciutadella del Cinema, el Giffoni Multimedia Valley, una \xc3\xa0rea dedicada a la creativitat i la cultura audiovisual i a l'estudi de noves formes d'expressi\xc3\xb3 art\xc3\xadstica._NEWLINE_A partir de l'any 2001 es va crear la Giffoni World Alliance, una xarxa de festivals a tot el m\xc3\xb3n, exportant el concepte del Giffoni Film Festival primer a Berl\xc3\xadn, posteriorment a Miami (amb el Next Gen Film Festival), Pol\xc3\xb2nia i Alb\xc3\xa0nia. El 2005 es va celebrar tamb\xc3\xa9 a Austr\xc3\xa0lia, on el 2007 es va crear l'associaci\xc3\xb3 Giffoni-Austr\xc3\xa0lia. Tamb\xc3\xa9 el 2005 es van iniciar les edicions del Giffoni Hollywood Film Festival, organitzat per Steven Paul (president de la productora independent Cristall Sky) i l'actor Jon Voight, que en l'edici\xc3\xb3 de 2007 va tenir la seva clausura al c\xc3\xa8lebre Teatre Kodak, seu de la cerim\xc3\xb2nia d'entrega dels Premis Oscar._NEWLINE_Des de 2003 el Giffoni col\xc2\xb7labora amb el Festival Internacional de Cinema de Gij\xc3\xb3n i el Consell de la Moced\xc3\xa1 de Gij\xc3\xb3n en l'intercanvi de jurats d'entre 13 i 17 anys d'edat, enviant quatre joves asturians per formar part del jurat de les seccions Generator +13 i Generator +16.\n_START_SECTION_\nPremis\n_START_PARAGRAPH_\nEl Festival atorga el premi Gryphon a la millor pel\xc2\xb7l\xc3\xadcula i al millor curtmetratge, de ficci\xc3\xb3 o animaci\xc3\xb3, en sis categories distingides per edat. Les tres primeres categories s\xc3\xb3n Elements +3, +6 i + 10, seguides per Generator +13, +16 i +18._NEWLINE_El nombre de participants en els jurats ha anat creixent amb els anys i el 2011 va arribar als 3.000 participants, provinents de 50 pa\xc3\xafsos dels cinc continents."